Nomes derivada de verbos

Elefen ave la sufisas seguente per cambia verbos a nomes:

 -eria
 -or
 -iste
 -ador
 -nte
 -da

Ance, un verbo pote es usada como un nom sin ajunta un sufisa.

Locas

La sufisa la plu simple es -eria. El formi la nom de un loca do la ata aveni normal:

 escava  >  escaveria – un loca do on mina rocas e minerales
 forja  >  forjeria – un loca do on crea ojetos metal par caldi e colpa
 oserva  >  oserveria – un loca do on fa oservas siensal de avenis
 primi  >  primeria – un loca do on primi libros e cosas simil

Faores

Cuatro sufisas formi nomes de la faores de atas.

-or nomi un person (o un animal personida) ci fa abitual la ata:

 anunsia  >  anunsior – un person ci fa anunsias
 boxe  >  boxor – un person ci fa la sporte de boxe
 canta  >  cantor – un person ci canta abitual o profesal, o un avia cual es conoseda per se canta
 dieta  >  dietor – un person ci dieta abitual (per un periodo)

-iste es la plu comun ajuntada a un nom, per nomi un person ci ave un crede (o talento o modo de vive) ce relata a acel nom. On ajunta el ance a alga verbos per nomi un person ci fa abitual la ata de la verbo – esata como -or. Ma on fa esta sola cuando la parola con -iste es forte internasional:

 acompania  >  acompaniste – un musiciste ci jua un strumento cuando un cantor canta
 (Un acompanior es simple un person ci acompania acaso un otra, per esemplo un ami.)

-ador nomi un macina o util cual fa (o ce on usa per fa) un ata:

 conteni  >  contenador – un ojeto cual on usa per conteni un sustantia
 desnebli  >  desneblador – un aparato cual sutrae la nebla de sur un fenetra
 escuta  >  escutador – un aparato cual on porta a se oreas per escuta privata se musica
 rasa  >  rasador – un util con un lama con cual on sutrae capeles de se pel

-nte es derivada de la participio (un ajetivo derivada de un verbo), e pote es usada per un person ci ata en acel modo per un tempo corta, o per un cosa cual es usada per fa acel ata, ma no es un aparato o util tipal:

 contamina  >  contaminante – un sustantia cual contamina un otra
 covre  >  covrente – la parte alta de un ojeto cual covre el
 desodori  >  desodorinte – un sustantia cual aida sutrae un mal odor

Ojetos e resultas

-da nomi la person o cosa cual es la ojeto direta de la ata:

 corti  >  cortida – la cosa cual on corti o ia corti
 forni  >  fornida – un come cual on forni o ia forni
 produi  >  produida – un cosa o sustantia cual on produi o ia produi
 tradui  >  traduida – la testo cual on tradui o ia tradui

On pote ance reusa la verbo se mesma como un nom, sin ajunta un sufisa. La nom indica la ata (o state) se mesma:

 aspeta  >  aspeta – la state de aspeta
 me no gusta la aspeta de acel nubes
 construi  >  construi – la ata de construi
 on projeta la construi de dudes casas nova
 nada  >  nada – la ata de nada
 nada es bon per la sania

Ma con alga verbos, on desira nomi no sola la ojeto de la ata e la ata se mesma, ma ance un otra cosa ce relata direta a la ata. Esta otra cosa es comun la resulta de la ata. Elefen no ave un sufisa spesial per nomi resultas de atas. En loca, el reusa simple la verbo se mesma, sin sufisa:

 corti  >  corti – la ata de corti, o la cosa plu corta cual resulta
 "lfn" es un corti de "lingua franca nova"
 feri  >  feri – la ata de feri, o la parte danada cual resulta
 la soldato ia reseta un feri en se braso

La sinifia de alga verbos es tal ce sua resulta semantical es sua ojeto sintatical. Per esta verbos, on usa -da per nomi la ojeto/resulta:

 crea  >  crea – la ata de crea
 la crea de un lingua fasil es difisil
 crea  >  creada – un cosa cual on ia crea
 esta musica es un creada fea

E alga verbos es comun usada a modo nontransitiva, ma a veses on dona a los un ojeto debil cual es apena plu ce un repete de la idea de la ata se mesma. Per esemplo: "nos dansa la valsa", "el ia vive un bon vive". Per esta verbos, on evita -da:

 dansa  >  dansa – la ata de dansa, o un stilo definida cual (= en cual) on pote dansa
 la valsa es un dansa

La verbos es organizada en cuatro clases. Per alga verbos, on pote disputa en cual clase los debe es situada – e vera, car alga verbos ave plu ce un modo de usa, los pote trova se en plu ce un clase. Ma ave asi la scema jeneral:

 numero  ata  ojeto  resulta  spesie 1  ajunta  ajuntada  –  verbos simple 2  dansa  dansa  –  verbos con ojeto debil 3  forni  fornida  fornida  verbos con ojeto e resulta identica 4  corti  cortida  corti  verbos con ojeto e resulta diferente

Plu esemplos de cada clase:

 Verbos simple
vide
leje
 Verbos con ojeto debil
canta
dansa
 Verbos con ojeto e resulta identica
boli
fonde
Esta inclui verbos con ojeto creada
crea
jenera
 Verbos con ojeto e resulta diferente
feri
dole
pinti
sculta

Categoria:Lingua franca nova